এই দেশটা কতো শতবার হাত বদল হতে হতে এখন ইহুদীদের দখলে। পুরো জেরুসালেমও তাদের হাতে। ইতিহাস খতিয়ে দেখলে এদেশে প্রথম অবস্থান ইহুদীদেরই। এখানে প্রায় সাড়ে পাঁচ-হাজার বছর আগে আব্রাহাম একটি পাথরের ওপর --যাকে ইহুদী ও খ্রিস্টানরা বলে 'টেম্পল মাউন্ট'--তাঁর পুত্রকে বলি দিতে উদ্যত হয়েছিলেন, শেষ মুহূর্তে স্বয়ং ভগবান তাঁকে নিরস্ত করেন। সেই পুণ্যের দেশই মোজেসকে আকর্ষণ করে, যিশুও এখানে দাঁড়িয়ে তাঁর বাণী প্রচার করেছেন। ওই পাথরের ওপর অন্তত চারটি ঐতিহাসিক মন্দির তৈরি করা হয়েছে এবং প্রত্যেকটি রোমান বা মুসলমানদের হাতে ধ্বংস হয়েছে।